Droba, Juraj, poslanec NR SR (2012-10-30):
Vážení kolegovia, tí, čo ešte stále ste tu, ešte na začiatok asi zareagujem na pána kolegu Číža tým, že túto tému, ak ste si všimli, tak strana SaS priniesla do parlamentu, snažili sme sa byť čo najviac vecní, vystupovali iba samotní predkladatelia v rozprave, nikto iní. Myslím si, že je tu jeden alebo dva ďalšie poslanecké kluby, ktoré teda vehementne a vo vysokých počtoch sa zúčastňujú a v omnoho dlhšej minutáži tejto diskusie. Kolega Sulík to dokonca tak včera vtipne nazval, že tu OĽaNOvali, takže asi tak. Dobre. Pre mňa vyspelosť demokracie je meraná mierou tolerancie k menšinám. Jednou z týchto menšín sú aj homosexuálne orientovaní ľudia a výskumy preukazujú, že orientácia vzniká v prvých fázach vývinu plodu a tvorí súčasť osobnosti, takže sa nedá meniť výchovou a žiadnym iným násilným spôsobom. Homosexuálne páry žijú v rovnakých ekonomických podmienkach ako heterosexuálne, preto majú rovnaké citové i ekonomické dôvody pre právnu úpravu svojho vzťahu. Existujúce zmluvy nestačia hlavne preto, lebo tie zmluvy nepokryjú všetky oblasti súkromia a spoločenského života a zmluvy nezaväzujú tretie osoby k ich rešpektovaniu. Ja iba veľmi stručne rekapitulujem môj včerajší príhovor, určite nebudem hovoriť dlhšie ako 12 minút, takže majte, prosím, so mnou ešte strpenie. Jedným z hlavných dôvodov, prečo predkladáme tento návrh, je odstrániť diskrimináciu párov na základe iného postavenia v rozpore s čl. 12 ods. 2 ústavy, ktoré chcú spolu tvoriť trvalé partnerstvá dvoch osôb rovnakého pohlavia, pretože ich spolužitie bez formálneho zázemia nepožíva právnu ochranu, ktorú si zaslúžia a ktorú párom rôzneho pohlavia právo priznáva. Rozhodnutie osôb rovnakého pohlavia žiť v registrovanom partnerstve považujeme za prejav osobnej slobody a rovnosti v súlade s čl. 12 ods. 1 ústavy, čl. 13 Dohovoru o ochrane ľudských práv a základných slobôd a s čl. 21 Charty základných práv v rámci Európskej únie. Podľa týchto dokumentov sú všetci ľudia slobodní a rovní v dôstojnosti i v právach. Som presvedčený o tom, že súčasný stav je možné plným právom nazývať diskrimináciou, pretože aj napriek tomu, že páry rovnakého pohlavia nemajú možnosť mať spoločných potomkov, môžu tvoriť rovnako ako páry rôzneho pohlavia plnohodnotné partnerstvo, v ktorom sú si partneri vzájomne oporou, pomáhajú si v chudobe aj v chorobe a vzájomne sa o seba starajú. Na druhej strane párom rôzneho pohlavia umožňujeme uzatvárať manželstvá bez ohľadu na to, či môžu, majú, budú alebo chcú mať potomkov, pretože splodenie alebo výchova dieťaťa nie je podmienkou uzavretia manželstva. Ja sa v plnej miere stotožňujem s tým, že je želateľné, aby sa rodili deti na Slovensku, rodili sa mladí Slováci, ideálne v kompletných rodinách, kde sú obaja rodičia, otec i mama, avšak berte to tak, že sú tu s nami ľudia, ktorí sa jednoducho narodili s nejakým vlastným stavom, nemôžu za to a sú touto spoločnosťou doteraz odstrakizovaní. Predkladaný návrh zákona nemôže ohrozovať spolužitie párov rôzneho pohlavia alebo ich ochotu vstupovať do manželského zväzku. Ten argument, že ohrozujeme tradičnú rodinu a ohrozuje manželstvo, je naozaj scestný a dúfam, že je len omylný a jeho autori ho nepoužívajú zámerne, aby nezavádzali. Tento náš návrh, naopak, môže posilniť rodinné väzby a vzájomnú starostlivosť pre páry rovnakého pohlavia aj ich rodinných príslušníkov. V súčasnosti totiž sú osoby rovnakého pohlavia napriek tomu, že žijú v spoločnej domácnosti a tvoria usporiadané spoločenstvo, vnímané slovenským právnym poriadkom ako navzájom cudzie. Práve vďaka prijatiu nami navrhovaného zákona o registrovanom partnerstve sa posilní vzájomná zodpovednosť partnerov a tiež rodinné väzby medzi ich príbuznými. Som za to, aby spoločne s priznaním práv boli stanovené aj určité povinnosti, a tým sa posilnia nielen občianske a ľudské práva týchto ľudí ako jednotlivcov, ale predovšetkým posilní to ich motiváciu zotrvať v dlhodobom partnerstve založenom na vzájomnej láske, úcte, starostlivosti a podpore. To sú hodnoty, ktoré by sme mali v spoločnosti podporovať. A ja sa zhodnem, Štefan, s tebou, že dlhotrvajúcejší vzťah alebo celoživotný vzťah je pre spoločnosť aj pre nás všetkých lepší ako krátkodobý, takže ja by som navrhoval možno pomôcť týmto ľuďom byť vo vzťahoch, ktoré majú podporu spoločnosti a môžu tým pádom pretrvať dlhšie. Registrované partnerstvo nebude možné uzavrieť pred dovŕšením 18. roku, nevznikne BSM ani spoločný nájom bytu ako v prípade manželov, ale v bežných občianskych veciach sa budú môcť navzájom zastupovať. Návrh neobsahuje právnu úpravu, ktorá by umožňovala spoločné osvojenie dieťaťa registrovanými partnermi. Aj keď možno dám na zamyslenie, že či je lepšie, ak dieťa vyrastá v rozvrátenej, aj keď spolu žijúcej rodine, kde otec je alkoholik, prípadne násilník, alebo že či by sa dajme tomu dve ženy, nebudem hovoriť dvaja muži, nevedeli postarať o to dieťa lepšie. Je to teória menšieho zla, samozrejme, opäť zdôrazňujem, otec a matka sú veľmi dôležití, nie každý má ten luxus, bohužiaľ, taký je ten dnešný svet. Veľakrát je veľmi nespravodlivý a krutý a hlavne, hlavne k deťom, ktoré za to nemôžu. Trošku k medzinárodnému kontextu. Rada Európy sa prvýkrát vyslovila proti diskriminácii homosexuálne orientovaných osôb v rezolúcii a odporúčaní z roku ´81. Európsky parlament v roku ´94 vyzval členské štáty Únie, aby ukončili nerovnaké zaobchádzanie s homosexuálne orientovanými osobami. Dvanásť krajín Európskej únie už určitú formu registrovaného partnerstva pre osoby rovnakého pohlavia zaviedlo, paria sem aj Maďarsko, aj Česká republika z tých okolitých. Vážení kolegovia, prijatie zákona o registrovaných partnerstvách znamená, že nebudeme robiť z homosexuálnych partnerov ľudí druhej kategórie. Môžme urobiť ďalší krok k tomu, aby sa títo ľudia nemuseli báť priznať sa k svojej orientácii, aby kvôli tomu... (Reakcia z pléna.) Prosím, Pali? (Reakcia z pléna.) Aby neriskovali prácu, aby neriskovali fyzické útoky a opovrhovanie okolia, ktoré sa na Slovensku stále ešte deje. Nestačí len povedať to, že my ich tolerujeme, je to žalostne málo, najmä ak máme moc zmeniť to. Rád by som vás preto požiadal, aby ste ukázali všetkým týmto ľuďom, ich rodinám a priateľom, že Slovensko už nie je krajina, kde tieto pomyselné hranice ešte stále existujú, že dokážeme žiť jeden vedľa druhého, že ich nemusíme trestať len preto, že nie sú úplne takí istí ako my ostatní, že platí to, čo máme napísané v ústave a vo všetkých ľudskoprávnych dokumentoch, ku ktorým sa Slovensko tak hrdo hlási, že všetci ľudia sú si rovní. Úplne na záver ešte zacitujem zo stanoviska Vatikánu, zo stanoviska Svätej Stolice z 18. decembra 2008 na pôde OSN, doslova sa v ňom píše: „Svätá Stolica naďalej tvrdí, že odsudzuje každý prejav diskriminácie homosexuálnych osôb.“ Spoločnosť sa vyvíja, o právach, o volebnom práve žien sme hovorili, o zrušení otroctva sme hovorili, myslím si, že nebudem už asi žiť o tých 50 rokov, ale keby sme sa pozreli späť o tých 50 rokov, tak niektoré z tých protiargumentov, ktoré tu zaznievali, boli z rovnakého súdka ako argumenty v americkom Kongrese, prečo je dobré, aby otroctvo naďalej bolo, alebo prečo je vo Švajčiarsku tak dobre, že ženy ešte nemôžu voliť. Bohužiaľ, nedožijem sa toho, ale dúfam, že sa dožijem toho, že bude schválený zákon o registrovaných partnerstvách. Ja si myslím, že Slovensko naozaj v tejto veci je a dostalo sa na úplný okraj Európy, a keď sa pozriem na to, že v akej krajine chcem, aby moje deti žili, tak nechcem, aby žili v krajine typu Rusko, v krajine typu Ukrajina, Bielorusko, miesta, kde sú stále problémy s dodržiavaním ľudských práv, sú problémy s vykorisťovaním menšín, dejú sa justičné vraždy, ešte stále únosy. Skôr by som chcel, aby moje dieťa žilo v krajine, ktorá sa podobá na Nemecko, na Švédsko alebo na Veľkú Britániu, alebo na Rakúsko, ktoré máme za rohom a ktoré všetci tak dobre poznáme. Na záver ešte možno pre poslancov strany SMER, ktorých je tu už síce len pár, buďte takí dobrí, dajte si stretnutie alebo rozhovor s vašou kolegyňou z Európskeho parlamentu s Monikou Flašíkovou-Beňovou a skúste, skúste si, skúste mi vysvetliť možno jedného dňa, kde sa nachádza tá schizofrénia vo vašej strane, že na jednej strane máte naozaj urputnú bojovníčku za ľudské práva, ktorá odvádza fantastickú robotu v Európskom parlamente, na druhej strane vy alibisticky sedíte, nie ste ochotní sa ani len vyjadriť v rozprave k tomuto návrhu zákona. Ja viem, že väčšinový názor vo vašej strane je ten, že by ste to aj podporili, je to SaS-kársky návrh, chápem, že ho nepodporíte. Vyzývam vás k tomu, aby ste viedli vnútrostranícku diskusiu, a sľubujem z tohto miesta, že ak prídete s rozumným návrhom o pol roka, ktorý sa môže a nemusí úplne podobať na náš, tak budem prvý, ktorý zaňho zdvihne ruku, resp. stlačí tlačidlo. Týmto ďakujem všetkým za pozornosť, 10 minúť 28 sekúnd, pekný večer, pekný víkend.